**ADATKEZELÉSI ÉS ADATVÉDELMI TÁJÉKOZTATÓ**

**1. A jelen tájékoztatás, valamint az adatkezelési és az egészségügyi szolgáltatási tevékenység alapjául szolgáló jogszabályok**

* az Európai Parlament és a Tanács 2016/679 Rendelete (a továbbiakban: „GDPR”)
* az információs önrendelkezési jogról és az információszabadságról szóló 2011. évi CXII. törvény (a továbbiakban „Infotv.”),
* az egészségügyi és a hozzájuk kapcsolódó személyes adatok kezeléséről és védelméről szóló 1997. évi XLVII. törvény (a továbbiakban „Eüak.”),
* az egészségügyről szóló 1997. évi CLIV. törvény (a továbbiakban: „Eütv.”),
* az egészségügyi szolgáltatás gyakorlásának általános feltételeiről, valamint a működési engedélyezési eljárásról szóló 96/2003. (VII. 15.) Korm. rendelet,
* a kötelező egészségbiztosítás ellátásairól szóló 1997. évi LXXXIII. törvény (a továbbiakban „Ebtv.”)
* a gazdasági reklámtevékenység alapvető feltételeiről és egyes korlátairól szóló 2008. évi XLVIII. törvény.

**2. Adatkezelő és az általa végzett tevékenységek**

Adatkezelő a **DENTALKLINIK DR. TÓKA Egészségügyi Korlátolt Felelősségű Társaság** (9400 Sopron, Lackner Kristóf utca 62/B., Győri Törvényszék Cégbírósága Cg.: 08-09-011297, adószám: 13059365-2-08, statisztikai számjel: 13059365-8623-113-08, a továbbiakban: „**Társaság / Adatkezelő**”).

Az Adatkezelő kapcsolattartásra kijelölt elektronikus levelezési címe: **office@drtoka.com**

Az Adatkezelő által kinevezett adatvédelmi és adatkezelési ügyintéző neve és elérhetősége:

név: **Dr. Tóka Stephan**,

e-mail címe: **office@drtoka.com**

A [drtokajunior.com](https://bankmonitor.hu/) honlap és az üzemeltetéséhez kapcsolódó valamennyi jog a **Társaságot** illeti. Tájékoztatjuk, hogy a Társaság a drtokajunior.com címen (a továbbiakban „**Weboldal**”) elérhető honlapján található információk kizárólag tájékoztató jellegűek. A Társaság által nyújtott szolgáltatások igénybevételéhez egyes személyes adatok megadása, kezelése és esetlegesen harmadik felek részére való átadása szükséges, melyhez az érintettek hozzájárulása, illetve jogszabályi rendelkezés minden esetben kötelező.

A **Társaság** az Eütv. 3. § e) pont szerinti egészségügyi szolgáltatást (fogorvosi járóbeteg-ellátási szolgáltatást) nyújt. Az Eütv. szerint egészségügyi szolgáltatás az egészségügyi államigazgatási szerv által kiadott működési engedély birtokában vagy - törvényben meghatározott esetben - az egészségügyi államigazgatási szerv által történő nyilvántartásba vétel alapján végezhető egészségügyi tevékenységek összessége, amely az egyén egészségének megőrzése, továbbá a megbetegedések megelőzése, korai felismerése, megállapítása, gyógykezelése, életveszély elhárítása, a megbetegedés következtében kialakult állapot javítása vagy a további állapotromlás megelőzése céljából a beteg vizsgálatára és kezelésére, gondozására, ápolására, egészségügyi rehabilitációjára, a fájdalom és a szenvedés csökkentésére, továbbá a fentiek érdekében a beteg vizsgálati anyagainak feldolgozására irányul, ideértve a gyógyszerekkel, a gyógyászati segédeszközökkel, a gyógyászati ellátásokkal kapcsolatos külön jogszabály szerinti tevékenységet, valamint a mentést és a betegszállítást, a szülészeti ellátást, az emberi reprodukcióra irányuló különleges eljárásokat, a művi meddővé tételt, az emberen végzett orvostudományi kutatásokat, továbbá a halottvizsgálattal, a halottakkal kapcsolatos orvosi eljárásokkal, - ideértve az ehhez kapcsolódó - a halottak szállításával összefüggő külön jogszabály szerinti tevékenységeket is.

Jelen adatkezelési szabályzat alapján **Érintett** a Társaság által nyújtott egészségügyi szolgáltatást igénybevevő, illetve a Társaság által nyújtott szolgáltatások iránt érdeklődő személy (beteg, ügyfél), a Társaság intézményének területén ideiglenesen vagy hosszabb időtartamban tartózkodó személyek (különös tekintettel a Társaság intézményének területén történő fénykép-, hang- és képfelvétel vonatkozásában).

**3. Az adatkezelés jogalapja**

A jelen tájékoztató alkalmazása során az Infotv. 3. § 10. pont értelmében adatkezelés: az alkalmazott eljárástól függetlenül az adaton végzett bármely művelet vagy a műveletek összessége, így különösen gyűjtése, felvétele, rögzítése, rendszerezése, tárolása, megváltoztatása, felhasználása, lekérdezése, továbbítása, nyilvánosságra hozatala, összehangolása vagy összekapcsolása, zárolása, törlése és megsemmisítése, valamint az adat további felhasználásának megakadályozása, fénykép-, hang- vagy képfelvétel készítése, valamint a személy azonosítására alkalmas fizikai jellemzők (pl. ujj- vagy tenyérnyomat, DNS-minta, íriszkép) rögzítése.

A Társaság adatkezelésének jogalapja:

* a jelen szabályzat 2. pontjában meghatározott egészségügyi szolgáltatási tevékenység kapcsán ezen tevékenységre vonatkozó jogszabályok alapján kötelező adatkezelési, adatmegőrzési, adattovábbítási kötelezettség teljesítése, illetőleg az Érintett hozzájárulása,

A Weboldal vagy azon keresztül elérhető bármely marketing célú szolgáltatás, továbbá a Weboldal használata során keletkezett és az ún. cookie-k által tárolt adatok alapján végzett profilalkotási tevékenység vonatkozásában az adatkezelésre a szolgáltatást igénybe vevő, illetve a Weboldalt használó hozzájárulása alapján kerül sor.

A Társaság területén történő fénykép-, hang- és képfelvétel készítésére az Érintettek hozzájárulása alapján kerül sor.

Valamennyi felsorolt esetben az adatkezelés jogalapja a Társaság jogos érdeke is, továbbá jogos érdeken alapulhat az adatkezelés fennálló tartozás, rendezetlen követelés vagy jogvita lezárása, jogi, adójogi, könyvvizsgálati és számviteli kötelezettség teljesítése, csalások megelőzése, illetve a felhasználók, ügyfelek, betegek adatbiztonságának fenntartása, továbbá a Társaságnál végzett fogászati kezelések, beavatkozások (műtétek, aneszteziológia, stb.) és ezek kapcsán esetlegesen felmerülő komplikációk monitorizálása, részletek tisztázása érdekében.

**4. A kezelt adatok köre**

**Az Érintettek által megadott adatok helyességéért és teljes körűségéért az Érintettek a felelősek**, ideértve azt is, hogy bármely adatkezeléssel járó szolgáltatást az Érintettek a saját nevükben veszik igénybe és magánszemély esetén az Érintett életkora a 18. évet meghaladja vagy rendelkezik törvényes képviselő hozzájárulásával.

**A Társaság által kezelt adatok a 2. pontban meghatározott tevékenységek és a 3. pontban meghatározott jogalapok kapcsán az alábbiak lehetnek**:

* természetes személyazonosító adatok
* lakcím
* születési hely és idő
* elérhetőségek (e-mail cím, telefonszám, levelezési cím)
* adóazonosító jel
* társadalombiztosítási szám
* egészségügyi adatok
* fénykép-, hang- és képfelvétel

A Weboldal ún. cookie-k által egyedi azonosítására alkalmatlan, nem személyhez kapcsolódó statisztikai adatokat is gyűjthet marketing és a Weboldal fejlesztése céljából.

**5. Az adatkezelés időtartama**

A kötelező adatkezelés eseteit kivéve az adatkezelés időtartama az Érintetett általi hozzájárulás visszavonásáig tart.

A Társaság területén készült fénykép-, hang- és képfelvétel megőrzésére a felvétel készítését követő 2 hetes időtartamban kerül sor, ezen időtartam lejártát követően a felvételek automatikusan törlésre kerülnek.

A Társaság a jelen tájékoztató 2. pontjában foglalt egészségügyi szolgáltatás teljesítése során keletkezett adatokat az Eüak. 30. § alapján az alábbiak szerint őrzi meg:

* Az egészségügyi dokumentációt - a képalkotó diagnosztikai eljárással készült felvételek, az arról készített leletek, valamint a papír alapú és az elektronikus vények kivételével - az adatfelvételtől számított legalább 30 évig, a zárójelentést legalább 50 évig kell megőrizni. A kötelező nyilvántartási időt követően gyógykezelés vagy tudományos kutatás érdekében - amennyiben indokolt - az adatok továbbra is nyilvántarthatók. Ha a további nyilvántartás nem indokolt a nyilvántartást meg kell semmisíteni.
* Képalkotó diagnosztikai eljárással készült felvételt az annak készítésétől számított 10 évig, a felvételről készített leletet a felvétel készítésétől számított 30 évig kell megőrizni.
* Amennyiben az egészségügyi dokumentációnak tudományos jelentősége van, a kötelező nyilvántartási időt követően át kell adni az illetékes levéltár részére.

Az orvosi titkot az Adatkezelő, valamint az alkalmazásában álló valamennyi munkavállaló a vonatkozó jogszabályok alapján időkorlátozás nélkül köteles megtartani. Az adatkezelés kapcsán az orvosi titokra vonatkozó szabályokat alkalmazni kell arra a személyre is, aki egészségügyi szolgáltatás igénybevétele céljából lép kapcsolatba a Társasággal, de ezt a szolgáltatást nem veszi igénybe.

**6. Az adatkezelés célja:**

**Az egészségügyi és személyazonosító adat kezelésének célja:**

* az egészség megőrzésének, javításának, fenntartásának előmozdítása,
* a betegellátó eredményes gyógykezelési tevékenységének elősegítése, ideértve a szakfelügyeleti tevékenységet is,
* az érintett egészségi állapotának nyomon követése,
* a népegészségügyi, közegészségügyi és járványügyi érdekből szükségessé váló intézkedések megtétele,
* a betegjogok érvényesítése,
* az egyéni betegút követése.

**Egészségügyi és személyazonosító adatot a fent meghatározottakon túl - törvényben meghatározott esetekben – a Társaság az alábbi célokból jogosult kezelni:**

* egészségügyi szakember-képzés,
* orvos-szakmai és epidemiológiai vizsgálat, elemzés, az egészségügyi ellátás tervezése, szervezése, költségek tervezése,
* statisztikai vizsgálat,
* hatásvizsgálati célú anonimizálás és tudományos kutatás,
* az egészségügyi adatot kezelő szerv vagy személy hatósági vagy törvényességi ellenőrzését, szakmai vagy törvényességi felügyeletét végző szervezetek munkájának elősegítése, ha az ellenőrzés célja más módon nem érhető el, valamint az egészségügyi ellátásokat finanszírozó szervezetek feladatainak ellátása,
* a társadalombiztosítási, illetve szociális ellátások megállapítása, amennyiben az az egészségi állapot alapján történik, valamint a rendvédelmi feladatokat ellátó szervek hivatásos állományának szolgálati jogviszonyáról szóló törvény szerinti rendvédelmi egészségkárosodási ellátás megállapítása, továbbá a Nemzeti Adó- és Vámhivatal személyi állományának jogállásáról szóló törvény szerinti egészségkárosodási ellátás megállapítása,
* az egészségügyi ellátásokra jogosultak részére a kötelező egészségbiztosítás terhére igénybe vehető szolgáltatások rendelésének és nyújtásának, valamint a gazdaságos gyógyszer-, gyógyászati segédeszköz- és gyógyászati ellátás rendelési szabályai betartásának a vizsgálata, továbbá a külön jogszabály szerinti szerződés alapján a jogosultak részére nyújtott ellátások finanszírozása, illetve az ártámogatás elszámolása, valamint a társadalombiztosítási ellátások megállapítása, kifizetése és a kifizetett ellátások visszafizetése, megtérítése érdekében,
* az egészségügyi ellátásokra jogosultak részére vényen rendelt gyógyszer, gyógyászati segédeszköz és gyógyászati ellátás folyamatos és biztonságos kiszolgáltatása, illetve nyújtása érdekében,
* a munkabalesetek, foglalkozási megbetegedések - ideértve a fokozott expozíciós eseteket is - kivizsgálása, nyilvántartása és a szükséges munkavédelmi intézkedések megtétele,
* az egészségügyi dolgozókkal szemben lefolytatott etikai eljárás,
* eredményesség alapú támogatásban részesülő gyógyszerek, gyógyászati segédeszközök eredményességének, támogatásának megállapítása, és ezen gyógyszerekkel kezelt kórképek finanszírozási eljárásrendjének alkotása,
* betegút-szervezés,
* az egészségügyi szolgáltatások minőségének értékelése és fejlesztése, az egészségügyi szolgáltatások értékelési szempontjainak rendszeres felülvizsgálata és fejlesztése,
* az egészségügyi rendszer teljesítményének ellenőrzése, mérése és értékelése,
* az egészségügyi ellátásokra jogosult részére a hatásos és biztonságos gyógyszerelés elősegítése, valamint a költséghatékony gyógyszeres terápia kialakítása érdekében,
* az Európai Unión belüli határon átnyúló egészségügyi ellátáshoz kapcsolódó jogok érvényesítése.

A Társaság fent meghatározott céloktól eltérő célokra is jogosult az Érintett, illetve törvényes vagy meghatalmazott képviselője - megfelelő tájékoztatáson alapuló önkéntes, egyértelműen kifejezett akaratot tartalmazó, és a szabályszerű nyilatkozat megtételét hitelt érdemlően bizonyító módon tett - hozzájárulásával egészségügyi adatot kezelni teljeskörűen vagy egyes adatkezelési tevékenységre kiterjedően.

A nem hozzájáruláson alapuló adatkezelési célokra csak annyi és olyan egészségügyi, illetve személyazonosító adatot kezel a Társaság, amely az adatkezelési cél megvalósításához elengedhetetlenül szükséges.

**A Társaság a fentieken túl az alábbi célból kezel adatot:**

* az ügyféllel történő közvetlen kapcsolatfelvétel telefonon és email-en keresztül;
* a Társaság által nyújtott szolgáltatásra vonatkozó szerződés teljesítése;
* közvetlen üzletszerzés (közvetlen megkeresés módszerével végzett tájékoztató tevékenységek és kiegészítő szolgáltatások, melyek célja termékek vagy szolgáltatások értékesítésével, nyújtásával közvetlenül kapcsolatos reklám vagy címzett reklámküldemény továbbítása az ügyfél részére);
* gazdasági reklámnak minősülő egyéb reklámanyagok, elektronikus hirdetések vagy egyéb címzett tartalom küldése az ügyfél részére email-en;
* hírlevelek, ajánlatok küldése az ügyfél részére;
* a Weboldal fejlesztése;
* a Társaság alkalmazásában álló munkavállalók szakmai- és személyi fejlődésének elősegítése érdekében;
* minőségbiztosítási célból.

A Társaság az általa végzett egyes adatkezelési műveletek kapcsán a GDPR 35. cikk szerinti hatásvizsgálatot elvégezte, és azt évente vagy a kockázatokra jelentős hatást gyakorló körülmény bekövetkezésekor felülvizsgálja. Vizsgálatának eredményeképp megállapításra került, hogy az Érintettek megkeresései alapján, a betegek érdekében és hozzájárulása alapján történik az adatkezelés, amelynek célja a betegek részére teljeskörű fogászati szolgáltatás nyújtása, az ezt megalapozó eljárások meghatározása, a felhasznált adatok pedig minden esetben a szükséges és konkrét egészségügyi beavatkozáshoz kapcsolódóan kerülnek meghatározásra.

**7. Adattovábbítás**

A Társaság az egészségügyi szolgáltatói tevékenysége keretében szerződéses partnereknek nem továbbít adatot olyan módon, amely alapján az Érintett személyazonossága megállapításra kerülhet. Az Érintett adatai személyhez nem köthető összessített adatok formájában harmadik fél részére továbbításra kerülhetnek.

Az Eüak. 4. § (1)-(3) bekezdése szerinti célból a Társaság az egészségügyi ellátóhálózaton belül az egészségügyi és személyazonosító adatok továbbítására, illetve összekapcsolására jogosult. Az egészségbiztosítási szervnek az Ebtv. 81. §-ában meghatározott feladata ellátása érdekében egészségügyi adatok és a társadalombiztosítási azonosító jelek (a továbbiakban: TAJ szám) az egészségügyi ellátóhálózat és az egészségbiztosítási szerv között is továbbíthatók és összekapcsolhatók, a feladat ellátásához szükséges mértékben. A különböző forrásból származó egészségügyi és személyazonosító adatokat csak addig az időpontig és olyan mértékig lehet összekapcsolni, ameddig az a megelőzés, a gyógykezelés, a népegészségügyi, közegészségügyi-járványügyi intézkedések megtétele érdekében feltétlenül szükséges.

A Társaságra vonatkozó egészségügyi jogszabályok által előírt minden kötelező adattovábbítás esetén az adatok címzettje a vonatkozó egészségügyi jogszabályban meghatározott szervezet (pl. Országos Egészségbiztosítási Pénztár), aki önálló adatkezelőként jár el, az adattovábbítást jogszabály írja elő, ezért ahhoz az Érintettek hozzájárulása nem szükséges.

Az adatkezelés és adatfeldolgozás során az Érintett betegségével kapcsolatba hozható minden olyan egészségügyi adat továbbítható, amely a kezelőorvos döntése alapján a gyógykezelés érdekében fontos, kivéve, ha ezt az érintett írásban vagy önrendelkezési nyilvántartásba vett nyilatkozatában megtiltja. Az Érintett tiltása ellenére is továbbítani kell az Eüak. 13. §-ában foglalt esetekben, illetve közegészségügyi, járványügyi vagy munka-egészségügyi célból az Eüak. 15. §-ában foglaltak szerint az egészségügyi és amennyiben a jogszabály kötelezővé teszi, a személyazonosító adatot.

A fentiek szerinti adattovábbítás esetén sem továbbítja a Társaság - a jogszabályban meghatározott kivétellel - az Érintett hozzájárulása nélkül a továbbítás idején fennálló betegséggel össze nem függő, korábbi betegségre vonatkozó egészségügyi adatokat.

Az ügyfél az egészségügyi szolgáltatásra vonatkozó érdeklődés alkalmával szóban, írásban vagy elektronikus úton megadott személyes adatait a Társaság (a Társaság munkavállalói), valamint a Társaság által az adatok felvételével, kezelésével, minőségbiztosítási feladatok ellátásával esetlegesen megbízott adatfeldolgozók ismerhetik meg. Amennyiben adott eljárás során a Társaság által adatfeldolgozó igénybevételére kerül sor, arról a Társaság tájékoztatja az Érintetteket.

A jelen szabályzatban nevesített vagy hivatkozott harmadik személyeken kívül az Érintett személyes adatai harmadik személy részére nem kerülnek átadásra, kivéve a jogszabály alapján kötelező adatátadást, különösen, de nem kizárólagosan ideértve a jogszabályon alapuló bírósági, hatósági megkeresést.

**8. Adatfeldolgozók**

A Társaság valamennyi adatkezelése kapcsán adatfeldolgozóként is eljár.

**9. Hírlevél regisztráció**

Az Ügyfél a hírlevélre történt feliratkozás során megadott személyes adatainak a kezelésére, továbbítására vonatkozó hozzájárulását bármikor, korlátozás és indokolás nélkül írásban visszavonhatja az alábbi elérhetőségek bármelyikén:

Email: office@drtoka.com
Postacím: DENTALKLINIK DR. TÓKA Egészségügyi Korlátolt Felelősségű Társaság. – 9400 Sopron, Lackner Kristóf utca 62/B

**10. Érintettek jogai**

Amennyiben az alkalmazandó jogszabályok nem korlátozzák, a GDPR alapján a magánszemélyek számára az alábbi jogok biztosítottak:

* Hozzáférési jog – tájékoztatást kapni a kezelt személyes adatokról, továbbá ezen adatokhoz való hozzáféréshez;
* Helyesbítéshez való jog – kérni személyes adatok módosítását vagy frissítését, amennyiben az adatok pontatlanok vagy hiányosak;
* Törléshez való jog – kérni a személyes adatok törlését, amennyiben az nem orvosi titok és az adatkezelésre nem jogszabályi kötelezettség alapján kerül sor;
* Korlátozáshoz való jog – kérni, hogy ideiglenesen vagy véglegesen az adatkezelés felfüggesztésre kerüljön a személyes adatok összességének vagy egy részének kapcsán, amennyiben az nem orvosi titok és az adatkezelésre nem jogszabályi kötelezettség alapján kerül sor;
* Kifogásolási jog – bármikor kifogás emelhető a személyes adatok kezelése, illetve közvetlen értékesítési célokból történő kezelés ellen, kivéve, ha az orvosi titok, illetve jogszabályi kötelezettség;
* Az adatok hordozhatóságához való jog – személyes adatokról elektronikus másolat, valamint a személyes adatok harmadik fél számára való továbbítása kérhető;
* Automatizált döntéshozatal alapján meghozott döntés alóli mentesüléshez való jog – kérelemre az Érintett mentesül a kizárólag automatizált döntéshozatal alapján meghozott döntés alól, ideértve az olyan profilkészítést is, amelynek során a meghozott döntés joghatással lenne az Érintettre, illetve jelentős hatással járna.

Az Érintett a fenti jogosultságok gyakorlására vonatkozó kérelmét az Adatkezelő a kérelem benyújtásától számított legrövidebb időn belül, de legfeljebb 15 napon belül megvizsgálja, annak megalapozottsága kérdésében döntést hoz, illetőleg választ ad, és döntéséről, illetőleg válaszáról írásban tájékoztatja. Törlés, korlátozás vagy kifogásolás esetén, amennyiben az Adatkezelő a kérelem megalapozottságát megállapítja, az adatkezelést – beleértve a további adatfelvételt és adattovábbítást is – megszünteti, és az Adatokat zárolja. Erről, valamint a kérelem alapján tett intézkedésekről értesíti mindazokat, akik részére az érintett személyes adatot korábban továbbításra kerültek, és akik kötelesek intézkedni a kérelemben foglalt jog érvényesítése érdekében. Amennyiben az Adatkezelő döntésével az Érintett nem ért egyet, illetve, ha az Adatkezelő a fenti határidőt elmulasztja, a döntés közlésétől, illetve a határidő utolsó napjától számított 30 napon belül panasszal élhet, illetve bírósághoz fordulhat.

Az adatkezeléssel és adatvédelemmel kapcsolatos jogok, kötelezettségek, azok gyakorlásának módjával kapcsolatos tájékoztatás az Adatkezelő kapcsolattartásra kijelölt elektronikus levelezési címére küldött megkeresésben kérhető.

Az Adatkezelő személyes adatot az Európai Unió területén kívülre nem továbbít. Az Adatkezelő személyhez nem köthető adatot az EU területén kívülre továbbíthat olyan országba, illetőleg olyan szolgáltató részére, amely megfelel a GDPR követelményeinek. Az Adatkezelő a szerződött partnereivel kötött megállapodásokban, továbbá megbízottjaik, közreműködőik és munkavállalóik felé biztosítják a jelen szabályzatban és a kapcsolódó belső szabályzatokban foglalt követelmények betartását.

Az Adatkezelő a személyes adatok védelme érdekében megfelelő műszaki, technikai és szervezeti intézkedéseket tesz, azonban egyetlen informatikai rendszer sem nyújthat teljes körű védelmet. A Társaság az általa alkalmazott informatikai rendszer elleni esetleges jogtalan támadás esetén a személyes adatok védelméért felelősséget nem tud vállalni.

Az Adatkezelő adatkezeléssel összefüggő tevékenységének ellenőrzésére jogosult hatóság:

Nemzeti Adatvédelmi és Információszabadság Hatóság
Cím: 1055 Budapest, Falk Miksa utca 9-11.
Levelezési cím: 1374 Budapest, Pf. 603.
Telefonszámok:
+36 (30) 683-5969
+36 (30) 549-6838
+36 (1) 391-1400
Email cím: ugyfelszolgalat@naih.hu

A jelen Adatvédelmi Szabályzat bármikor egyoldalúan módosítható az Adatkezelő által.

Jelen Adatkezelési Szabályzat 2023. április 1. napján lép hatályba.

----------------------------------------------------------------------------------

**DENTALKLINIK DR. TÓKA Kft.**

**képviseletében Dr. Tóka Stephan ügyvezető**